মমতা-সীতার উপস্থিতিতে আজ শপথ নীতীশের
জয়ের হ্যাটট্রিকের পর বিহারের মুখ্যমন্ত্রী পদে আজ, শুক্রবার শপথ নেবেন নীতীশ কুমার। পটনার গাঁধী ময়দানে দুপুর ২টো’য় শপথগ্রহণ অনুষ্ঠান শুরু হওয়ার কথা। সেখানে উপস্থিত থাকবেন কংগ্রেস সহ-সভাপতি রাহুল গাঁধী, পশ্চিমবঙ্গের মুখ্যমন্ত্রী মমতা বন্দ্যোপাধ্যায়, সিপিএমের সাধারণ সম্পাদক সীতারাম ইয়েচুরি, দিল্লির মুখ্যমন্ত্রী তথা ‘আপ’ আহ্বায়ক অরবিন্দ কেজরীবাল প্রমুখ। তৃণমূল নেতা ফিরহাদ হাকিম বৃহস্পতিবার কলকাতায় বলেন, ‘‘কেন্দ্রের কর্তৃত্ববাদী মনোভাবের প্রতিবাদ জানাতে এবং যুক্তরাষ্ট্রীয় কাঠামো জোরদার করার লক্ষ্যে মুখ্যমন্ত্রী পটনায় গিয়েছেন।’’ নীতীশ প্রধানমন্ত্রী নরেন্দ্র মোদীকে আমন্ত্রণ জানালেও তিনি যাবেন না। যেতে পারেন কেন্দ্রীয় মন্ত্রী বেঙ্কাইয়া নায়ডু, রাজীব প্রতাপ রুডি। কয়েকজন মন্ত্রীও আজ শপথ নিতে পারেন। আরজেডি নেতা লালুপ্রসাদের পুত্র তেজস্বী উপ মুখ্যমন্ত্রী হতে পারেন বলে জোর জল্পনা চলেছে।
বাবার সঙ্গে ডিএনএ মিলল না গীতার
বিহারের সহর্ষের বাসিন্দা জনার্দন মাহাতো ও তাঁর স্ত্রীয়ের সঙ্গে ডিএনএ মিলল না পাকিস্তান থেকে দেশে ফেরা, মূক ও বধির তরুণী গীতার। বৃহস্পতিবার এই কথা জানিয়েছেন বিদেশমন্ত্রকের মুখপাত্র বিকাশ স্বরূপ। বর্তমানে ইনদওরের একটি সমাজসেবী সংস্থার হেফাজতে রয়েছেন গীতা। আগামী সোমবার সেখানেই তাঁর সঙ্গে দেখা করতে যাওয়ার কথা রয়েছে বিদেশমন্ত্রী সুষমা স্বরাজের। আরও যে কয়েকটি পরিবার গীতাকে তাঁদের মেয়ে বলে দাবি করেছিল, তাঁদের সঙ্গেও গীতার ডিএনএ মিলিয়ে দেখা হবে বলে জানিয়েছে বিদেশমন্ত্রক।
ঠাণের শপিং মল থেকে ঝাঁপ
ঠাণের একটি শপিং মলের পাঁচতলা থেকে ঝাঁপ দিয়ে বৃহস্পতিবার আত্মহত্যা করলেন ২৪ বছরের এক যুবক। পুলিশ জানিয়েছে, গত ২২ মে বালকুমের বাসিন্দা বৈভববিষ্ণু আজগেকর  বিরুদ্ধে ধর্ষণের অভিযোগ দায়ের করেছিলেন ২০ বছরের ওই তরুণী। গ্রেফতার হয়েছিলেন বৈভব। জামিনে মুক্তি পেয়ে আজই ফের বান্ধবীর সঙ্গে দেখা করতে যান তিনি। বচসা চলাকালীন হঠাৎই পাঁচতলার বারান্দা থেকে নীচে ঝাঁপ দেন তিনি।
বিবাহ নিয়ে অভিমত আদালতের
ধর্মান্তরিত না হলে হিন্দু মহিলা এবং খ্রিস্টান পুরুষের বিয়ে আইনসিদ্ধ নয়। এক হিন্দু তরুণীর সঙ্গে খ্রিস্টান তরুণের বিয়ে নিয়ে একটি মামলা চলাকালীন বৃহস্পতিবার এই নির্দেশ দেয় মাদ্রাজ হাইকোর্ট। তবে আদালত জানিয়েছে, স্পেশাল ম্যারেজ অ্যাক্টে পুরুষ এবং মহিলা দু’জনেই তাঁদের ধর্ম বজায় রাখতে পারবেন।